# József Miksa Petzval

József Miksa Petzval en hongarès, i Jozef Maximilian Petzval en alemany, (Spišská Belá, 1807 - Viena, 1891) fou un matemàtic i professor de la Universitat de Viena, que contribuí al camp de l'òptica fotogràfica amb u procediment que reduïa fins a una tercera part el temps necessari per realitzar la presa d'un daguerreotip.
Va néixer a Spišská Belá al Regne d'Hongria, tot i que actualment pertany a Eslovàquia. El seu pare era mestre a la ciutat encara que era d'origen alemany, va començar els estudis elementals a Kežmarok i els secundaris en part a Podolínec i els va acabar a Levoča. Va estudiar enginyeria a l'Institutum Geometricum, que es diu en l'actualitat Universitat de Tecnologia i Economia de Budapest. Hi va romandre un temps com a professor associat fins a esdevenir professor de matemàtiques el 1835 i el curs següent es va traslladar a la càtedra de la Universitat de Viena on va ensenyar fins a 1884.
El 1839 va realitzar el primer càlcul d'un objectiu fotogràfic que mitjançant una doble combinació permetia una obertura de diafragma de 3.5, un gran avenç perquè disminuïa fins a menys de la meitat el temps necessari per realitzar la presa d'un retrat.
El 1841 va realitzar el disseny de l'objectiu i d'una càmera i l'any següent en va encarregar la fabricació a Peter Voigtländer, l'objectiu tenia una lluminositat fins a 16 vegades més gran que la que es feia servir en els daguerreotips i la càmera produïa imatges de forma circular.
Aquest avanç unit al posterior ocupació de l'accelerador químic per als daguerreotips de John Frederick Goddard va permetre una reducció en el temps necessari fins a una quarta part o més.
Al voltant de 1850 va desenvolupar un objectiu per a realitzar paisatges però en comptes d'encarregar aVoigtländer la va fer construir per l'empresa vienesa Dietzler, segons sembla per desavinences amb l'empresa alemanya que es va dedicar a construir objectius similars emprant els coneixements aportats anteriorment per Petzval. Aixòe va provocar que abandonés les investigacions sobre òptica el 1862 i es dediqués a l'acústica.
El 1873 va ser nomenat membre de l'Acadèmia de Ciències d'Hongria, jubilats el 1877. Encara que va morir en l'oblit ha tingut posteriors reconeixements entre els quals es poden assenyalar que la seva ciutat natal va crear un museu dedicat a la Història de la Fotografia que porta el seu nom. Però també ha tingut altres reconeixements com el donar el seu nom (Petzval) a un cràter lunar a la cara oculta de la lluna, o gran quantitat de carrers i estàtues a Àustria, Eslovàquia i Hongria. El 1980 es va donar el seu nom a un planetoide, ja que els seus lents per telescopi van permetre trobar nombrosos planetoides al segle xix i des 1929 s'atorga la Medalla József Petzval a persones o entitats que contribueixen al desenvolupament de la fotografia científica.

## Lents Petzval

L'objectiu es componia d'un conjunt de dues lents dobles amb un diafragma al mig. La lent frontal permetia corregir les aberracions esfèriques però tenia l'inconvenient de produir coma. El segon conjunt de lents corregia en part la coma i el diafragma ajudava en la correcció de l'astigmatisme. El camp total de visió quedava restringit a 30 graus i les imatges semblaven preses amb un objectiu gran angular.
* Esquema del conjunt òptic.
* Objectiu tipus Petzval per projecció.
* Objectius Petzval.

## Referències

* 1 2 Newhall, B.; Fontcuberta, J.. Història de la fotografia. Des dels seus orígens fins als nostres dies. Barcelona: Editorial Gustavo Gili SA, 1983, p. 29. ISBN 84-252-1163-8.
* 1 2 GERNSHEIM, H.; GERNSHEIM, A.. A Concise history of photography (en anglès). Londres: Thames and Hudson, 1965, p. 38-39. OCLC 425.560 [Consulta: 3 febrer 2010].
* 1 2 Sougez, ML; Pérez Gallardo, H.. Diccionari d'història de la fotografia. Madrid: Ediciones Cátedra, 2003, p. 352. ISBN 84-376-2038-4.

## Enllaços externs

* O'Connor, John J.; Robertson, Edmund F. «József Miksa Petzval» (en anglès). MacTutor History of Mathematics archive. School of Mathematics and Statistics, University of St Andrews, Scotland. (anglès)
* Objectiu Petzval.
* Medalla József Petzval. Arxivat 2012-07-17 a Wayback Machine.